VSK Sklep CDn 100/2020
Sodna praksa višjih sodišč, 2020-07-08

mag. Gorazd Hočevar (preds.), Berta Žorž (poroč.), mag. Jana Petrič

Stranka lahko ugovor umakne, dokler o njem ni odločeno. V obravnavani zadevi je izkazano, da je bil umik ugovora oddan preko ustreznega podportala eZK dne 20. 4. 2020 ob 9.23 uri. Sodišče je o ugovoru vsebinsko odločilo istega dne, a kasneje - ob 14.08 uri.

I. Pritožbi se ugodi in izpodbijani sklep razveljavi ter ugotovi umik ugovora.

1. Zemljiškoknjižno sodišče je s sklepom z dne 25. 3. 2019 zavrglo zemljiškoknjižni predlog za vpis lastninske pravice, ker predlogu ni bila priložena listina, ki je podlaga za zahtevani vpis. Zoper sklep je predlagatelj vložil ugovor in predložil manjkajočo listino. Z izpodbijanim sklepom je zemljiškoknjižna sodnica ugovoru ugodila in dovolila predlagani vpis lastninske pravice pri uvodoma navedeni nepremičnini v korist predlagatelja ter izbris prejšnje imetnice V.V.

2. Zoper sklep o ugovoru je predlagatelj vložil pritožbo. Navaja, da je ugovor zoper sklep z dne 25. 3. 2019 umaknil pred izdajo izpodbijanega sklepa. Izpodbijani sklep je bil izdan 20. 4. 2020 ob 14.08 uri, predlagatelj pa je umik ugovora vložil 20. 4. 2020 ob 9.23 uri. Pri tem pojasnjuje, da je bil ugovor umaknjen, ker sta predlagatelj in V.V. dne 15. 4. 2020 sklenila sporazum o razveljavitvi kupne pogodbe z dne 4. 10. 2018, ki je bila podlaga za predlagani vpis in zato nimata več pravnega interesa za vložitev ugovora. Stranka lahko pravno sredstvo umakne do odločitve o njem, zato bi sodišče prve stopnje moralo ugotoviti, da je ugovor umaknjen, ne pa mu ugoditi. V dokaz je pritožnik priložil računalniški izpis v zvezi z vlaganjem umika ugovora, zatrjevani sporazum z dne 15. 4. 2020 in predlagal preveritev ure oddaje umika ugovora s strani sodišča.

3. Pritožba s prilogami je bila vročena V.V., ki nanjo ni odgovorila.

5. Po spisovnih podatkih je sodišče prve stopnje o ugovoru odločilo 20. 4. 2020 ob 14.08 uri. Poizvedbe pri upravljavcu informacijskega sistema za podporo informatizirane zemljiške knjige potrjujejo, da je bil umik ugovora oddan preko ustreznega podportala eZK dne 20. 4. 2020 ob 9.23 uri, torej preden je sodišče vsebinsko odločilo o ugovoru.

6. Drži tudi, da lahko stranka ugovor umakne, dokler o njem ni odločeno (smiselna uporaba 2. točke drugega odstavka 334. člena Zakona o pravdnem postopku (ZPP) v zvezi z drugim odstavkom 120. člena Zakona o zemljiški knjigi (ZZK-1) in 37. členom Zakona o nepravdnem postopku (ZNP)

). Umik učinkuje od trenutka, ko je sporočen sodišču ter povzroči nastop pravnomočnosti sklepa, ki ga izpodbija. Zato o ugovoru ni več mogoče vsebinsko odločati. Ker se je izkazalo, da je takšna tudi konkretna situacija, je pritožbeno sodišče napačni izpodbijani sklep razveljavilo in ugotovilo umik ugovora.

Upoštevaje čas začetka tega postopka in določbo prvega odstavka 216. člena zdaj veljavnega Zakona o nepravdnem postopku (ZNP-1).

Zakon o zemljiški knjigi (2003) - ZZK-1  - člen 120

Zakon o pravdnem postopku (1999) - ZPP  - člen 334, 334/2-2.

Zakon o nepravdnem postopku (1986) - ZNP  - člen 37

Zakon o nepravdnem postopku (2019) - ZNP-1  - člen 216, 216/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.